Diari Oficial de la Generalitat Valenciana


Sumari del DOGV 5142, del 24-11-2005 (2005/12120)

RESOLUCIÓ de 13 d'octubre de 2005, del director general d'Energia, per la qual s'atorga a Iberdrola Distribución Eléctrica, SAU, autorització administrativa per a la nova subestació transformadora de 220/66/20 kV denominada ST San Miguel de Salinas, al terme municipal de San Miguel de Salinas, província d'Alacant, en la part corresponent a la xarxa de distribució elèctrica. (ATASCT/2004/379/03).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5142

Data del DOGV
:   24-11-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/12557


Data del document
:   13-10-2005

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * San Miguel de Salinas
    * subministrament d'energia elèctrica
    * empresa privada

RESOLUCIÓ de 13 d'octubre de 2005, del director general d'Energia, per la qual s'atorga a Iberdrola Distribución Eléctrica, SAU, autorització administrativa per a la nova subestació transformadora de 220/66/20 kV denominada ST San Miguel de Salinas, al terme municipal de San Miguel de Salinas, província d'Alacant, en la part corresponent a la xarxa de distribució elèctrica. (ATASCT/2004/379/03). [2005/S12556]
  
Vist l'escrit presentat per Iberdrola Distribución Eléctrica, SAU, amb domicili a l'efecte de notificacions a l'avinguda de Burgos, 8-B, 28459 Madrid, en data 30 de setembre de 2004 davant del Servici competent en matèria d'energia d'Alacant, en què sol·licita que se li concedisca autorització administrativa per a una nova subestació transformadora de 220/66/20 kV denominada ST San Miguel de Salinas, ubicada junt a la carretera CV-943 de Los Montesinos a Torrevieja, partit del Campo de Salinas, al terme municipal de San Miguel de Salinas, província d'Alacant. Al mencionat escrit, s'adjuntava l'avantprojecte tècnic de l'esmentada instal·lació, firmat per l'enginyer industrial Ángel Fernández Álvarez i visat pel Col·legi Oficial d'Enginyers Superiors Industrials de la Comunitat Valenciana a Alacant en data 20 de setembre de 2004.
  
Vist que va ser publicat l'anunci corresponent a la informació pública prevista en l'article 125 del Reial Decret 1.955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica i a allò que establix el Decret 162/1990, de 15 d'octubre, del Consell de la Generalitat Valenciana sobre impacte ambiental, en el Diari Oficial de la Generalitat Valenciana, del dia 16 de desembre de 2004, en el Butlletí Oficial de la Província d'Alacant, del dia 24 de gener de 2005, i en el diari La Verdad de 26 de novembre de 2004. D'acord amb la documentació que hi ha en l'expedient, no s'han presentat al·legacions a la mencionada sol·licitud.
  
Vist que consta en l'expedient la concessió per l'Ajuntament de San Miguel de Salinas de la corresponent llicència municipal per a la instal·lació de la subestació sol·licitada, després dels informes tècnics municipals preceptius previs i amb les condicions que esta conté, acceptades totes per l'empresa peticionària.
  
Vist l'informe tècnic favorable de 5 d'octubre de 2005, emés pel Servici Territorial d'Energia d'Alacant i remissió de l'expedient.
  
Atés que, amb data 9 de setembre de 2005, la directora general de Gestió del Medi Natural de la Conselleria de Territori i Habitatge va dictar declaració d'impacte ambiental en què considera acceptable, només als efectes ambientals i sense perjuí de l'obtenció de les autoritzacions sectorials prèvies que se li apliquen, el projecte de nova subestació transformadora de 220/66/20 kV, de San Miguel de Salinas, sempre que este es desplegue amb les previsions de l'estudi d'impacte ambiental i amb les condicions que s'arrepleguen en la part dispositiva de la present resolució.
  
Atés que, d'acord amb l'article 38 del Reial Decret 1955/2000, les instal·lacions l'autorització de les quals se sol·licita constituïxen instal·lacions de distribució elèctrica.
  
Vist que Iberdrola Distribución Eléctrica, SAU, està inscrita definitivament en la Secció 1a del Registre Administratiu de Distribuïdors, Comercialitzadors i Consumidors Qualificats de la Direcció General de Política Energètica i Mines del Ministeri d'Indústria, Comerç i Turisme.
  
Atés que, d'acord amb l'avantprojecte presentat, la finalitat sol·licitada és servir com a centre de distribució d'energia i d'interconnexió amb la xarxa de transport alimentada a 220 kV des de les subestacions de Torremendo, Rojales i Campoamor, i d'esta manera incrementar la seguretat del subministrament, el manteniment de les pròpies instal·lacions i el control de càrregues per a la continuïtat del subministrament, donats els requisits exigits pel desenrotllament de la zona en els termes municipals de San Miguel de Salinas, Torrevieja i Orihuela.
  
Atés que l'article 40.3 de la Llei 54/1997, de 27 de novembre, del Sector Elèctric establix que les autoritzacions d'instal·lacions de la xarxa de distribució d'energia elèctrica seran atorgades per l'administració competent, sense perjuí de les concessions i autoritzacions que siguen necessàries, d'acord amb altres disposicions que siguen aplicables i en especial les relatives a l'ordenació del territori i al medi ambient.
  
Atés que la sol·licitud ha complit els tràmits establits en la Llei 54/1997, de 27 de novembre, del Sector Elèctric, i del Reial Decret 1.955/2000, d'1 de desembre, pel qual es regulen les activitats de transport, distribució comercialització i procediments d'autorització d'instal·lacions d'energia elèctrica, així com en el Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat Valenciana, en relació, este últim, amb la disposició transitòria que conté.
  
Atés la Direcció General d'Energia competent per a la resolució del present expedient, d'acord amb el que disposa l'article 16 del Decret 118/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.
  
Esta Direcció General d'Energia resol:
  
Únic. Atorgar a Iberdrola Distribución Eléctrica, SAU, autorització administrativa per a la construcció de les instal·lacions elèctriques de distribució corresponents a la nova subestació transformadora de 220/66/20 kV denominada ST San Miguel de Salinas, ubicada junt a la carretera CV-943 de Los Montesinos a Torrevieja, partit del Campo de Salinas, al terme municipal de San Miguel de Salinas, província d'Alacant, les característiques principals de la qual són:
  
Un sistema elèctric de 66 kV amb una configuració de doble barra (DB) tipus interior amb aïllament en SF6 i set posicions corresponents a quatre de línia, dos de transformador i l'adaptament de barres.
  
Un sistema elèctric de 20 kV amb una configuració de doble barra (DB) tipus interior amb aïllament en SF6 format per dos mòduls de cel·les amb un total de 32 posicions: (vint seran eixides de línia, dos de transformador, dos de servicis auxiliars, una de mesura, una d'enllaç de barres, quatre d'unió i dos de bateria de condensadors). Este sistema es completa amb la dotació en intempèrie de dos bateries de condensadors.
  
Una transformació dotada amb:
  
Dos transformadors de potència de 120 MVA cada un i relació 220/66 kV amb les seues corresponents reactàncies trifàsiques limitadores de connexió de terra.
  
Dos transformadors de potència de 50 MVA cada un i relació 220/20 kV amb les seues corresponents reactàncies trifàsiques limitadores de connexió de terra.
  
Dos transformadors de servicis auxiliars de relació 20/0,380-0,220 kV i 250 kVA cada u.
  
Pressupost: 6.597.000 euros.
  
La present resolució queda sotmesa a les condicions següents:
  
En el termini de tres mesos a partir de la notificació de la present resolució, Iberdrola Distribución Eléctrica, SAU, presentarà en el Servici Territorial d'Energia d'Alacant el projecte tècnic d'execució de la subestació transformadora 220/66/20 kV, per a la seua aprovació, si així procedira. Amb anterioritat a l'acabament del termini esmentat podrà sol·licitar la seua ampliació per mitjà de sol·licitud motivada davant d'esta Direcció General d'Energia.
  
La instal·lació que cal realitzar complirà els reglaments aplicables a este tipus d'instal·lacions, i en particular el que establix el Reial Decret 3.275/1982, de 12 de novembre, sobre Condicions Tècniques i Garanties de Seguretat en Centrals Elèctriques, Subestacions i Centres de Transformació i les seues instruccions tècniques complementàries. En tot cas, Iberdrola Distribución Eléctrica, SAU, haurà d'observar els preceptes, mesures i condicions que s'establisquen en la legislació aplicable a l'activitat de distribució d'energia elèctrica.
  
L'administració deixarà sense efecte la present resolució en el moment que observe l'incompliment de les condicions imposades en esta.
  
Condicions d'orde mediambiental:
  
Per al disseny del traçat de les futures línies que isquen de la subestació, s'haurà de parar especial atenció en el fet que no interferisquen les zones de campejar de les aus rapaços existents, i prendre les mesures correctores oportunes per a disminuir els riscos de col·lisió i electrocució.
  
Una vegada efectuada la instal·lació es procedirà a l'arreplegada de material sobrant i al trasllat a un abocador autoritzat, i a la restauració a l'estat original de les zones afectades per mitjà de l'aportació de terra vegetal i la plantació d'espècies arbustives i herbàcies pròpies de la zona en l'interior de la parcel·la, a l'atzar, fugint de les disposicions lineals.
  
Si durant l'execució de les obres es produïra qualsevol troballa arqueològica, el fet es comunicarà a la Direcció General de Política Lingüística i Patrimoni Cultural Valencià de la Conselleria de Cultura, Educació i Esport, de forma immediata, i s'adoptaran les mesures pertinents amb vista a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, de la Generalitat Valenciana, del Patrimoni Cultural Valencià.
  
Contra la present resolució, que no posa fi a la via administrativa, podrà interposar-se recurs d'alçada davant del secretari autonòmic d'Infraestructures en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.
  
València, 13 d'octubre de 2005.- El director general d'Energia: Antonio Cejalvo Lapeña.